b'\n_START_ARTICLE_\nBoris Anrep\n_START_PARAGRAPH_\nBoris Vasiljevit\xc5\xa1 Anrep (ven. \xd0\x91\xd0\xbe\xd1\x80\xd0\xb8\xd1\x81 \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\x90\xd0\xbd\xd1\x80\xd0\xb5\xd0\xbf, 27. syyskuuta 1883 Pietari, Ven\xc3\xa4j\xc3\xa4 \xe2\x80\x93 7. kes\xc3\xa4kuuta 1969 Lontoo) oli ven\xc3\xa4l\xc3\xa4inen, Britanniassa uransa tehnyt kuvataiteilija ja runoilija, joka tunnetaan mosaiikkit\xc3\xb6ist\xc3\xa4\xc3\xa4n. H\xc3\xa4n kuului taiteilijoista ja \xc3\xa4lyk\xc3\xb6ist\xc3\xa4 muodostuneen Bloomsburyn ryhm\xc3\xa4n l\xc3\xa4hipiiriin ja oli merkitt\xc3\xa4v\xc3\xa4 hahmo Lontoon kulttuuriel\xc3\xa4m\xc3\xa4ss\xc3\xa4 1910-luvulta 1960-luvulle._NEWLINE_Anrep l\xc3\xa4hti synnyinmaastaan Ven\xc3\xa4j\xc3\xa4lt\xc3\xa4 vuonna 1908 opiskelemaan taidetta Pariisiin, jossa h\xc3\xa4n tutustui muun muassa walesilaiseen Augustus Johniin ja t\xc3\xa4m\xc3\xa4n yst\xc3\xa4v\xc3\xa4piiriin, johon kuului my\xc3\xb6s Anrepin tuleva vaimo Helen Maitland. Anrep palasi Ven\xc3\xa4j\xc3\xa4lle, jossa h\xc3\xa4n seurusteli muun muassa runoilija Anna Ahmatovan kanssa, mutta muutti vuonna 1917 Lontooseen ja meni naimisiin Helen Maitlandin kanssa. He saivat kaksi lasta, mutta avioliitto purkautui melko pian._NEWLINE_Anrepin tunnetuin mosaiikkity\xc3\xb6 on Lontoon National Galleryn p\xc3\xa4\xc3\xa4portaikossa. H\xc3\xa4nen t\xc3\xb6it\xc3\xa4\xc3\xa4n on my\xc3\xb6s Westminsterin katedraalissa ja muutamissa muissa Lontoon kirkoissa sek\xc3\xa4 Tate Galleryss\xc3\xa4.'